Solen skinnede og græsset var grønt, da hønsene fra gården Bøgebæk Økologi lørdag blev lukket ud i det fri. Den meget smitsomme fugleinfluenza har betydet, at hønsene ikke har kunnet færdes frit i syv måneder. - Det er jo en festdag, det er ligesom, når køerne skal ud, lød det fra Dorte Ellefsen, ejer af Bøgebæk I/S, der er et økologisk landbrug. Her plejer hønsene at gå ude, men for de alleryngste høns, var det første gang, de uden tag over hovedet, kunne færdes frit. - Det er dejligt, det er rigtig skønt. Man kan jo se, hvor glade hønsene er. - Det er frygtelig lang tid, de har været spærret inde. Vi har aldrig prøvet, det har været så lang tid før. Lørdag ophævede Fødevarestyrelsen påbuddet om, at fjerkræ skal spærres inde via hønsenet eller tag, fordi risikoen for fugleinfluenza er lav. Der er ikke fundet smitte siden 21. april, ligesom forekomsten af døde vilde fugle med fugleinfluenza ligeledes er faldet til et lavt niveau.

Referat:
Efter at have været spærret inde i syv måneder på grund af fare for fugleinfluenza, kunne hønsene på det økologiske landbrug Bøgebæk ved Tårs i dag komme på græs.